  Виталий Пронин Телефонэ кылдытӥм «Dart: ватсам дунне» ватсэт. Тае телефонады пуктыса но со пыр газетэз лыдӟыса, куд-ог суредъёс улӟозы. Кызьы со ужалоз?Туала технологиос туж зол азинско. Ваньмыз сьӧры вуттӥськыны секыт. Берло дыре туж чаляк вӧлмо VR но AR амалъёс. VR (virtual reality, виртуальная реальность) - сыӵе амал, куке юромо лэсьтэм очки яке йыре понон дӥсяса, адями малпам, «виртуальной», дуннее вуэ. Нош AR (augmented reality, дополненная реальность) кӧня ке мукетгес: таиз амал телефон камера яке кыӵе ке но очки пыр дуннее маке ватса, шуом, улонысь кыӵе ке арбери борды мар ке но суреданы луэ, нош газет бамысь туспуктэм «улӟыны» быгатэ: камераез туспуктэм вылэ пуктӥд ке, суред вылын кыӵе ке но видеосуред шудыны кутскоз. Таиз амал мыным тужгес но тунсыко потэ. Сое умойгес валан, аслым но дышетскон понна мон «Дарт» газетлы нимысьтыз приложение лэсьтӥ, угось удмуртъёс котькытын но азьпалан луыны кулэ.Мон ачим аndroid-разработчик луыса ужасько бере, та приложение аndroidлы гинэ лэсьтэмын. Нырысь ик приложениез Google Play магазинысь кыскыны кулэ, сое таӵе нимызъя шедьтыны быгатоды - «Dart: ватсам дунне». Собере со ватсэтэз усьтоно, «кутсконо» нимо бадӟым кнопкаез адӟоды, ӟибе сое. Усьтӥськоз камера. Собере газетысь туспуктэмъёс вылысь тӧдьы D пусэз шедьтэ. . Озьыен, та туспуктэм пушкын ватэмын видео. Телефондылэсь камеразэ суред вадьсы пуктоно. Кӧня ке дыр ортчыса, со суред «улӟыны» кулэ. Вераны кулэ, телефонды одно ик интернетэн герӟаськемын луыны кулэ, сотэк приложение уз ужа. Со сяна, ки улады одно ик улэп газетты луыны кулэ.Али приложение видеосуредъёсын гинэ ужаны быгатэ, азьланяз, малпасько, сое мукет медиа-контентэн но ужаны дышетом: Интернет чӧлсконъёсын, аудиоен но мукет. Озьы ик, пӧрмиз ке, та ватсэтэз iOS сӧзнэт вылын ужась телефонъёслы но лэсьтыны быгатом.    